Litérature franchoése

Chol artike i n’parle foqu’d’el litérature in lingue franchoése.

Ches cminchmints
Ches grands auteus pi teskes à rténir :
 Cantilène Sainte Eulalie
El litérature franchoése a connoét unne prunmière éclosion à ch’Moéyin Ache, adon qu’el lingue franchoése al est à s’fourmer. Ches prunmiers teskes nin point écrits in latin moais in franchoés is datette d’ech IX sièke (ches sermints Estrabourc in 842). Unne prunmière litérature franchoése a cminche à s’dévloper aprés cho avuc des cantilinnes (poésie por ète cantèe) qui racontette ches vies à ches Saints souvint (ech Cantilène Sainte Eulalie in viu picard per egzimpe, in 880, qu’est étou ch’prunmier teske litéroaire connu in viu franchoés). À partir d’ech XI sièke, avuc ech dévlopmint d’el sochiétè médiévale, unne litérature nouvèle a vo naite : el canchon d'geste.

Moéyin Ache
Ches grands auteus pi teskes à rténir :
 Canchon d'geste
 Canchon Roland
 Roman d'Rose
 Lais Marie d'Franche
 Trouvoère
 Roman Brut
 Cvaliers d'el Ronde Tabe
 Rutebœuf
 François Villon
À ch’Moéyin Ache, el litérature franchoése a roaiyonne dins tout l’Urope. O truve seurtout des canchons d’geste d’abord, qui racontette ed foaichon éroïke ches grands esploéts à ches cvaliers. El canchon Roland (1180) ch’est un boin egzimpe. Un eute egzimpe ch’est ch’Roman Brut per Wace in 1155 qui racontette ches aüres à ch’Roé Artur pi ses Cvaliers d'el Ronde Tabe. El cvalrie ch’est ch’pus grand tème por chèle litérature-lo.

Pus tard, avuc ches troubadours dins sud pi ches trouvoères dins nord ed Franche, un nouvieu ginre i vo naite avuc des tèmes difrints, souvint cho parle d’anmeur. Ches troubadours is invintte ech fin'amor qu’o lonme anmeur cortoés dins nord (amour courtois). Dgillaume ed Machaut i vo composer granmint d’poésies d’anmeur cortoés per egzimpe, pi ch’Roman d'Rose il est ch’simbole ed chole litérature, o coére ches Lais Marie d'Franche qu’is sont pus corts.

Avuc Rutebœuf, ches tèmes is vont dépasser chl’anmeur cortoés por s’diversifier. Pus tard, François Villon il inaudjure el poésie raport qu’i récrit dseur plaingne ed tèmes.

Catégorie:Litérature